*Tlačová správa*

*09.08.2021*

**Občianske združenie Veterány.EU pozýva na mimoriadne jazdy vlakom do Kalondy. Historický motorový vlak odvezie cestujúcich na hodové slávnosti v Lučenci, do aquaparku Novolandia v Rapovciach, i do malebnej obce Kalonda.**

**Dňa 15. septembra 2021 uplynie 125 rokov od otvorenia trate Lučenec – Kalonda. OZ Veterány.EU v spolupráci s Klubom historickej techniky Zvolen, mestom Lučenec a obcami Rapovce a Kalonda pozývajú širokú verejnosť na jazdy historickým motorovým vlakom na trase Zvolen – Lučenec – Kalonda a späť a Lučenec – Kalonda a späť (2x), ktoré sa uskutočnia v sobotu 28. augusta 2021 v rámci Lučenského hodovania pri príležitosti okrúhleho výročia tejto trate.**

Jazda historického vlaku zloženého z motorového rušňa 753.109-8 (T 478.3109) „Okuliarnik“, trojice osobných vozňov ČSD 3. triedy s dreveným interiérom a otvorenými nástupnými plošinami na čelách, služobného vozňa „Zetka“ na prepravu bicyklov a motorového vozňa M 131.1053 „Hurvínek“ sa začína o 08:00 na železničnej stanici Zvolen – osobná stanica. Cestujúci môžu pristúpiť aj v staniciach Pstruša, Stožok, Detva, Kriváň a Lučenec. Základné cestovné je 16,- € zo Zvolena, resp. 6,- € z Lučenca, deti od 3. do 15. rokov, dôchodcovia nad 65 rokov a občania s ŤZP zaplatia polovicu. Deti do 3 rokov cestujú zdarma. Preprava bicykla je za 1,50 €.

**Pestrý program pre malých i veľkých**

Počas cca 30-minútovej prestávky v Lučenci bude pre cestujúcich pripravený kultúrny program na „peróne“ v štýle 30-tych rokov minulého storočia. Po príchode do Kalondy čaká na návštevníkov napríklad ľudová hudba, piknik v neďalekom parku, či možnosť bezplatného požičania bicyklov. Okrem prehliadky obce je v ponuke aj prechádzka náučným chodníkom ochrany prírody a prípadní záujemcovia si na vodnom diele Kalonda môžu vyskúšať splavovanie Ipľa na motorovom člne, alebo v kanoe.

Na spiatočnej ceste môžu cestujúci navštíviť termálne kúpalisko Novolandia, ktoré je situované v tesnej blízkosti železničnej stanice v Rapovciach. V jeho areáli sa nachádza detský, sediaci, plavecký i relaxačný bazén, 5 bufetov, LOBBY bar, Beach bar, stánok so zmrzlinou a palacinkami. Lákadlom pre návštevníkov zaiste bude aj vystúpenie obľúbenej speváčky Gizky Oňovej. Návštevníci, ktorí sa pri vstupe na kúpalisko preukážu cestovným lístkom z mimoriadneho vlaku, získajú zvýhodnené vstupné 5,- € na osobu.

V Lučenci si môžu cestujúci vybrať z pestrej ponuky programov organizovaných v rámci tradičných hodových slávností. Dopoludnia sú v mestskej tržnici pripravené regionálne trhy s producentmi Novohradu, popoludní sa na radnici uskutočnia rozprávkové predstavenia a ďalší bohatý program pre celú rodinu. Pri pamätníku v mestskom parku sa o 13:00 koná spomienkový akt pri príležitosti 77. výročia Slovenského národného povstania o hodinu neskôr sa pri altánku začína promenádny koncert vojenskej dychovej hudby z Brezna. V mestskom parku si bude možné požičať aj rôzne športové náradie, povoziť sa na koni a veľkou atrakciou bude aj stredoveký tábor s výstavou mečov, aktivitami pre deti a ukážkami života v tábore. Rodiny s deťmi si prídu na svoje aj na mestskom kúpalisku, kde sa uskutoční turnaj amatérov v plážovom volejbale a k dobrej nálade prispejú lučenskí DJs a kapela. V ponuke je aj prehliadka mestského múzea, novohradského múzea a galérie i synagógy. Dopravu medzi jednotlivými atrakciami zabezpečí turistický vláčik so zastávkami v mestskom parku, pri tržnici, synagóge, radnici a na Námestí republiky, ktorý bude zachádzať aj na železničnú stanicu ako prípoj k historickému vlaku. Výletníci, ktorí sa rozhodnú ostať v meste až do neskorých večerných hodín si môžu vychutnať nezabudnuteľný výhľad na mesto z vtáčej perspektívy z koša teplovzdušného balóna.

K dôstojnej oslave okrúhleho výročia tejto železnice určite prispeje aj prezentácia historických vozidiel Veterán klubu Lučenec.

**Alternatívny program pre turistov:**

Jazdu historickým vlakom budú môcť využiť aj turisti, ktorí sa rozhodnú spraviť si výlet po okolí železnice. V obci Stožok môžu navštíviť Lanové centrum, v Detve sa môžu vybrať na prehliadku Kalvárie a k prírodnej pamiatke Melichova skala, alebo si spraviť výlet na Siroň a do Skliarova. Z obce Kriváň vedie modrá TZT na Malčekovu skalu (744 m.n.m.), alebo Sliacku Poľanu. V Kalonde je možnosť prechádzky náučným chodníkom, ktorý vedie až do Šiatorskej Bukovinky.

**Na svoje si prídu aj cykloturisti:**

Mimoriadny vlak je určený aj pre cykloturistov, ktorí majú na výber z viacerých cyklistických trás. Z Detvy sa môžu vybrať po Hontianskej, Rudnohronskej a Novohradskej cyklomagistrále a z Lučenca po náučnom chodníku na Málinec. Cyklisti, ktorí sa odvezú až do Kalondy, sa následne môžu vrátiť náučným chodníkom späť do Lučenca. Vo vlaku je možné prepravovať najviac 20 bicyklov.

**Kyvadlové jazdy nielen pre miestnych obyvateľov**

Počas dňa budú vypravené 2 páry mimoriadnych vlakov z Lučenca do Kalondy a späť. Záujemcovia o jazdu historickým vlakom zo vzdialenejších častí Slovenska (Bratislava, Košice...) môžu do Lučenca pricestovať ranným vlakom a odviezť sa na Kalondu druhým spojom s odchodom o 12:30. Cestovný poriadok mimoriadneho vlaku je prispôsobený príchodom a odchodom pravidelných vlakov v Lučenci.

Cestovný poriadok a tarifa mimoriadnych vlakov do Kalondy bude zverejnená na stránkach organizátorov [www.veterany.eu](http://www.veterany.eu) a [www.facebook.com/veterany.eu](http://www.facebook.com/veterany.eu).

*„Vypravenie mimoriadneho vlaku do Kalondy je ďalšou z možností podpory domáceho cestovného ruchu. Som veľmi rád, že miestna samospráva prijala našu ponuku a pre cestujúcich pripravila zaujímavý sprievodný program. Veríme, že verejnosť táto akcia zaujme a príde osláviť okrúhle výročie tejto železnice, ktorá cez územie Maďarska pokračuje až do Veľkého Krtíša. Za realizáciu tejto akcie ďakujeme aj Klubu historickej techniky Zvolen, Železniciam Slovenskej republiky i Aquaparku Novolandia, ktorý poskytol pre cestujúcich zvýhodnené vstupné na termálne kúpalisko,“* hovorí predseda združenia Mgr. Jaroslav Filo.

Mgr. Jaroslav FILO

predseda OZ Veterány.EU

**Tel.:** +421 911 430 604

**E-mail:** jaroslav.filo@veterany.eu; zdruzenie@veterany.eu

Foto © Peter Vodička